รายการเดินหน้าประเทศไทย : มติคณะรัฐมนตรีฉบับประชาชน วันที่ 30 มกราคม 2561
คณะรัฐมนตรีเห็นชอบร่าง พ.ร.บ.กองทุนเพื่อความเสมอภาคทางการศึกษา โดยมีเป้าหมายสำคัญคือเป็นกองทุนให้กู้ยืมสำหรับบุคคลที่ไม่มีโอกาสทางการศึกษา ซึ่งรัฐบาลจะเป็นผู้สนับสนุนเงินทุนประเดิม  ให้สามารถช่วยเหลือเด็กและเยาวชนซึ่งขาดแคลนทุนทรัพย์จนสำเร็จการศึกษาขั้นพื้นฐาน และศึกษาวิจัยพัฒนาองค์ความรู้เพื่อพัฒนาทรัพยากรมนุษย์ รวมถึงให้สามารถดำเนินการตามวัตถุประสงค์ได้เองหรือร่วมกับหน่วยงานอื่นก็ได้


คณะรัฐมนตรีอนุมัติหลักการร่าง พ.ร.ฎ.ออกตามความในประมวลรัษฎากรว่าด้วยการยกเว้นรัษฎากร (ฉบับที่..) พ.ศ. ... ซึ่งเป็นมาตรการยกเว้นภาษีเงินได้บุคคลธรรมดาและภาษีเงินได้นิติบุคคล โดยให้ยกเว้นภาษีเงินได้จำนวน 2 เท่าของยอดบริจาค แต่เมื่อรวมแล้วต้องไม่เกินร้อยละ 10 ของกำไรสุทธิ โดยให้มีผลตั้งแต่วันที่บังคับใช้ และสิ้นสุดภายในปี 2562 เพื่อสนับสนุนงานวิจัยให้มากขึ้น คาดว่ารัฐต้องสูญเสียโอกาสจัดเก็บรายได้ประมาณ 60 ล้านบาท 

คณะรัฐมนตรีเห็นชอบอนุมัติงบประมาณกลางกรณีสำรองจ่ายฉุกเฉิน ปี 60 ในการช่วยเหลือโรงเรียนเอกชนในพื้นที่ภาคใต้ ที่ประสบอุทกภัยเมื่อปลายปี 2559 จำนวน 59 โรงเรียนที่ตกสำรวจ วงเงิน 8 ล้าน 9 แสนบาท หลังจากที่รัฐบาลเคยให้ความช่วยเหลือไปแล้ว 2 ครั้ง

คณะรัฐมนตรีรับทราบการกำหนดอัตราค่าจ้างขั้นต่ำ ตามที่คณะกรรมการค่าจ้างได้ประกาศออกมา โดยเป็นการปรับอัตราค่าจ้างขั้นต่ำ 5-22 บาทต่อวันทุกจังหวัด โดยให้มีผลบังคับใช้ตั้งแต่วันที่ 1 เมษายน 2561 เป็นต้นไป ซึ่งจะทำให้มีค่าจ้างขั้นต่ำเฉลี่ยอยู่ที่ 308-330 บาทต่อวัน  โดยประกาศดังกล่าวจะไม่มีผลบังคับใช้กับราชการส่วนกลาง ส่วนภูมิภาค ส่วนท้องถิ่น และรัฐวิสาหกิจ  และเป็นการปรับตามความต้องการของแต่ละจังหวัด